Helsingin tunneliverkosto mahdollistaa kielletyn mutta monien käyttämän reitin, joka säästää ruuhkassa istumiselta.

Matka Helsingin ydinkeskustan halki ruuhka-aikaan saattaa olla hermoja raastavaa junnaamista, ellei satu tietämään oikoreitistä, jonka kautta ajamalla alittaa keskustan muutamassa minuutissa.

Tunnelin päät sijaitsevat Ruoholahdenkadulla ja Kaisaniemenkadulta kääntyvällä Puutarhakadulla, ja pituudeltaan se on noin 1,6 kilometriä. Kampin, Stockmannin ja Kluuvin parkkihallit yhdistävä tunneli on avoimesti autoilijoiden käytössä, joskin Kluuvin päässä pieni osuus siitä on varattu vain huoltoajoa varten. Käytännössä läpiajo tunnelin päästä päähän on siis liikennemerkein kielletty, mutta koska minkäänlaisia sulkupuomeja tunnelissa ei ole, houkutus keskustan läpi oikaisuun on monelle suuri.

Kävimme ajamassa tunnelin testimielessä molempiin suuntiin ja perässämme ajoi useampikin auto saman matkan. Ruuhkaksi asti tunnelin oikoreittiä ei käytetä mutta sille löytyy selvästi oma käyttäjäkuntansa.

Tunnelin nopeusrajoitus on 30 kilometriä tunnissa ja alue on poliisin nopeusvalvontakameroilla valvottu. Arviomme mukaan tunneli säästää ruuhka-aikaan noin 20 minuuttia, joten päivittäisen työmatkan osuessa sopivasti kohdalle oikoreitti voi säästää kuukausittain jopa 13 tuntia, mikäli reitin ajaa päivittäin molempiin suuntiin.

Tiedätkö vastaavanlaisia oikoreittejä? Kerro niistä sähköpostitse teemu.granstrom@almamedia.fi